**Generalforsamling 8. september 2022**

**Mundtlig Beretning 2021-2022 v/ Merete Kjeldgaard**

 I år har vi i Regionsbestyrelsen valgt at fremlægge årets beretning på en lidt anden måde end hvad vi ellers plejer at gøre. Vi har nemlig i Regionsbestyrelsen delt opgaverne imellem os, så det nu er de ansvarlige for de forskellige områder, der fremlægger.

Derfor vil I også se flere fra RB på taler stolen under fremlæggelse af beretningen – og derfor er min beretning begrænset til 50 minutter..

Og jeg begynder med det værste:

**DBio blev bestjålet.**

**VI blev bestjålet**

Jeg tror det **VAR** den værste dag i hele dbios historie, da det endelig blev slået fast, at et af dbio’s IT-systemer var blevet hacket.

 DET ER VI RIGTIGT RIGTIG KEDE AF OG

JEG KAN KUN BEKLAGE DET RIGTIG MANGE GANGE

Kriminelle hjerner havde formået at hacke sig ind i et af vore mindre systemer, og tappede oplysninger såsom CPR- numre, Mail adresser og bopæls adresser på flere af dbios medlemmer.

Hvordan kunne det dog ske? Passer dbio ikke godt nok på medlems oplysninger? Hvad betyder det for den enkelte? Og kan det ske igen?

Spørgsmålene var mange og jeg vil prøve at besvare dem så godt jeg kan.

Det hele bliver opdaget nærmest ved en tilfældighed hvor nogle bioanalytikere på Aarhus universitetshospital tilfældigt kommer til at snakke om at de havde modtaget et brev fra bet 365, hvor de bedes bekræfte deres spillekonto. De troede i første omgang at der var tale om en reklame fra spille firmaet. Men flere og flere kunne fortælle, at **de** også havde modtaget et brev fra Bet 365, og da de alle er bioanalytikere kontaktede de dbio- Midtjylland.

Dbio kontaktede derfor straks vores egne IT-udbydere, for at undersøge om vi var blevet hacket: **Det var vi ikke, var tilbagemeldingen**. Region Midtjylland mente heller ikke at de var hacket.

Man vidste derfor ikke hvor oplysningerne i brevet kom fra. Undersøgelserne fortsatte, men man vurderede, at der var tale om et lokalt problem. Derfor blev der ikke meldt noget ud til alle medlemmer i første omgang.

Dbio samarbejdede med politiet om sagen og fik også kontakt til Bet 365 i London.

Da dbio har mange IT- systemer kontaktede vi endnu et eksternt IT- sikkerheds firma. Og de fandt ud af, at et af vores små IT- systemer desværre var blevet hacket.

DET MÅ IKKE SKE, MEN ALLIGEVEL SKETE DET.

Heldigvis er der IKKE tale om økonomiske data som konto numre og lignende. Den slags informationer har dbio slet ikke på almindelige medlemmer. Der er heller ikke nogen informationer om at der er nogen af jer som er blevet ramt økonomisk af dette tyveri. GUDSKELOV FOR DET.

De personlige oplysninger som er blevet hacket er som sagt CPR- numre, mail adresse og bopælsadresse, som ifølge Bet 365 alene er brugt til at få bonus for at hverve nye kunder. Bliver den nye konto alligevel ikke bekræftet af den nye kunde, lukkes den helt automatisk efter 3 mdr af Bet 365.

Som sagt så samarbejder dbio stadigvæk med både politi og data styrelsen og vi har opgraderet vores IT- systemer massivt med udskiftning af samtlige log in procedurer, to faktor godkendelse osv osv.

Vi gør derfor alt hvad vi kan for at det ikke sker igen. Men jeg kan desværre ikke love det. Kriminelle hjerner er ifølge politiet eksperter i at finde genveje og huller i IT- systemer. Og vi er ikke alene – selv kæmpe systemer som Mærsk, Danske Bank, 7Eleven, DTU, Region Syddanmark osv. har oplevet noget tilsvarende. IT – hackere er desværre kommet for at blive, og de bliver dygtigere og dygtigere.

Jeg vil derfor kraftigt opfordre jer til at sikre jer selv bedst muligt mod ID- tyveri, ved at følge den anbefaling som ligger på dbio.dk.

På hjemmesiden ligger der også en masse information som forhåbentlig kan besvare de spørgsmål som I måtte have. Finder I ikke svaret her, så tøv ikke med at tage direkte kontakt til vores it ansvarlige i dbio.

Heldigvis har vi mange andre – mere ligetil - opgaver i bestyrelsen. Og heldigvis viser bestyrelsen stort engagement i det frivillige arbejde.

Formelt set har vi haft 6 møder plus et nationalt regionsbestyrelses seminar og to møder med de kongresdelegerede.

På generalforsamlingen i 2021 havde vi besøg af lektor Jes Harfeld, som holdt et oplæg om etik. Et tema som godt kan være lidt svært at få hul på. Men ikke desto mindre så er etiske dilemmaer et meget relevant emne som vi alle konfronteres med mange gange i vores arbejdsliv. Dbio har heldigvis også derfor fået etiske ambassadører, som kan hjælpe på arbejdspladserne. I vores region er Sarah O. Andreasen fra Mikrobiologisk afsnit, valgt til at varetage denne opgave. Så har I lyst til at drøfte etiske dilemmaer, så står Sarah klar til at hjælpe med den opgave

**Et andet tema** , som vi på vores Kongres besluttede at gøre til et indsatsområde er at mange unge ikke mener at der er behov for en fagforening. De har jo både ferie, ordnede lønforhold og gode arbejdsvilkår, så hvorfor betale kontingent til en fagforening. Hvad får jeg ud af det? og er det ikke kun op til overenskomstforhandlingerne at der er behov for en fagforening.

Jeg er lodret uenig.

Der er stadig et stort behov for fagforeningerne. Arbejdspresset bliver større og større ude på arbejdspladserne, og vi skal passe på de goder og vilkår vi gennem mange år har forhandlet os frem til.

Og hvis vi ikke bliver ved med at fastholde et massivt pres i forhold til løn og arbejdsvilkår, så risikerer vi forringelser for alle - Ikke kun menige medarbejdere men også vores ledere på alle niveauer.

Det pres kan vi kun fastholde, hvis vi bliver ved med at stå sammen i fællesskabet.

Vi skal lære de unge at allerede opnåede goder og vilkår kun består, hvis vi holder fast i at det er vigtigt at vi står sammen. Bliver vi for få og får en lav organisations procent, så mister vi retten til at forhandle overenskomst på bioanalytikerområdet, og så vil det være op til hver enkelt at forhandle vilkår og ikke mindst sin forhandle sin egen løn.

Nogle siger at eftersom der er fagforeningsfrihed i Danmark, så kan jeg bare selv vælge. Men sådan fungerer tingene ikke. Det er stadig danske Bioanalytikere som er den forhandlingsberettigede organisation på bioanalytiker området, så medlemskab af andre fagforeninger er i det perspektiv intet værd.

Hovedtemaet på det nationale Regionsseminar var derfor især hvervning af unge til fagforeningen og vi besluttede at forsøge få de unge i tale, allerede når de starter som studerende, og det er helt oplagt at begynde på skolen når vi nu endelig har fået en skole til landsdelen.

**Folkemøde**

Folkemødet på Bornholm blev efter to års pause pga Corona endelig afviklet igen. Hovedbestyrelsen havde vedtaget at vi skulle benytte chancen for at synliggøre bioanalytikerne overfor de mange politikere som deltager på Folkemødet.

4 dage blev derfor sat af til formålet.

Anette Vestergaard og jeg deltog som repræsentanter for det nordjyske.

Der var 100 vis af oplæg og debatter om fremtidens udfordringer i sundhedsvæsenet.

Det gik lige fra hvordan man prioriterer i opgaver og behandlinger til: Hvordan sikrer vi at der er nok hænder til opgaverne? Hvordan tiltrækker vi de unge så de netop vælger vores fag. Og ikke mindst hvad gør vi, for at vi alle bliver lidt længere på arbejdsmarkedet.

 Det bliver spændende at se hvor mange tanker og ideer som bliver til reelle handlinger så vi bliver klar til fremtidens udfordringer og muligheder.

**Bioanalytikermangel**

For som sagt så mangler vi folk og det er ikke noget nyt. Og vi er som faggruppe udfordret af, at vi samtidig har mange som nærmer sig pensionsalderen. Dbio har igennem flere år råbt op om at vi vil stå overfor et rekrutterings problem i fremtiden. Derfor har vi som faggruppe været rigtig gode til at få hjælp fra andre faggrupper. Vi er nu helt oppe på ca 15 % substitution.

Politikerne hørte da også på os, og en af gevinsterne var at vi fik en skole i Hjørring. HURRA for det. Men vi ændrer ikke ved at vi stadigvæk skal arbejde for at I bliver lidt længere. Jeres mangeårige kompetencer kan på ingen måde undværes. Derfor arbejder vi ihærdigt på at få politikerne og ledelser til at forstå, hvilken gevinst det er når der indgås senior aftaler. Vi er ikke ens, så derfor skal det være individuelt hvilke aftaler der indgås. Kan vi komme i mål med at få flere til at blive lidt længere og meget gerne mere end 5 minutter…… Så er vi kommet rigtig langt.

Vi tager derfor jævnligt kontakt til politikerne i regionsrådet i Nordjylland, for at gøre politikerne opmærksom på hvilke udfordringer vores faggruppe har. Og vi bliver ved, indtil de gør noget reelt ved det

**Lønforhandlinger**

I forbindelse med lokal lønforhandlinger forsøger vi at inkludere alle laboratorier i den regionale kompetencelønsmodel. Som det er nu, så er det kun de diagnostiske klinikker som er en del af den. Det giver nogle problemstillinger, når man skifter job til eks endokrinologisk eller fertillitetsklinikken, fordi man derved automatisk mister det regionale kompetencelønstillæg.

Samtidig er vi i gang med at revidere hvilke forhåndsaftaler der er i brug i forhold til Niveau 1 og niveau 2 tillæg. Forløbet med implementeringen af modellen er ikke helt gået efter hensigten. Vi havde et ønske om at gøre det mere overskueligt hvad man får i tillæg og ikke mindst - hvorfor. Men det er langt fra blevet tilfældet, og derfor er vi nu i gang med et større oprydningsarbejde.

Hvad der ellers kommer ud af de lokale lønforhandlinger, er svært at spå om. Der bliver jo ikke længere afsat økonomi via overenskomsten, så det er helt op til regionen at vurdere hvor mange penge de vil afsætte.

Men det skal ikke forstås sådan, at der ikke forhandles tillæg hjem til bioanalytiker gruppen. Jeg forhandler hele tiden i forbindelse med nyansættelser eller nye funktionsområder. Og indenfor det seneste år har jeg forhandlet ca 1 million kroner hjem til vores gruppe. Men det får mig ikke til at stoppe. Tværtimod er der stadig uretfærdigheder, og jeg ser det som en fornem og ikke mindst **meget** vigtig opgave at få forhandlet så mange penge hjem til jer bioanalytikere som overhovedet muligt.

**1.maj arrangement**

1. maj er fagbevægelsens festdag. Vi har i dbio aldrig haft stor tradition for at fejre denne dag. Men alligevel så valgte vi sammen med DSR; FYS og KOST at fejre dagen med hygge og hot dogs i vores lokaler på Sofiendalsvej.

Det blev ikke noget tilløbsstykke. Vi var kun 3 der mødte op på vegne af dbio. Dog skal der ikke herske nogen tvivl om at det stadig er vigtigt at sætte lønmodtagere på dagsordenen overfor omverdenen, overfor politikerne men også overfor jer. I skal blive ved med at fastholde og kræve ordnede arbejdsforhold ude på arbejdspladserne.

Regionsbestyrelsen overvejer derfor, om tiden er at ved at være inde til at vi retænker 1. maj i forhold til jeres behov. Så vi får flere af jer med på banen, og på den måde styrker fællesskabet

 **Vinterpakken**

Region Nordjylland fik af regeringen tildelt en vinterpakke pulje på 103.000.000 kr, for at få sygehusene godt igennem vinteren. Målet var at gøre sygehusene robuste hen over vinteren og ikke mindst at fastholde medarbejderne på især de arbejdspladser som var udfordret med rekrutteringsproblemer og stort arbejdspres. Alle faglige organisationer blev indkaldt til forhandling lige før jul og I den særlige fastholdelses del blev to specialer tilgodeset KBA og KMA.

Jeg havde gerne set at alle specialer blev anerkendt med en godtgørelse, fordi jeg ved, at I alle gør en kæmpe indsats i hverdagen. Det lykkedes desværre ikke. Men alle specialer fik dog del i den ekstra honorering som blev afsat ved overarbejde. I første omgang plus 150 kr pr time – og ved periodens afslutning blev det beløb hævet med yderligere 30 kr.

**Ny Ledelses organisering**

Region Nordjylland er netop nu i gang med at introducere en ny ledelsesorganisation, fordi der introduceres nye titler til ledere. Som det ser ud nu så vil der fremover være to ledelseslag lokalt. - Afd. ledelser og afsnitsledelser. Lederne vil i den forbindelse enten hedde chefbioanalytikere eller over-bioanalytikere.  Vi ved endnu ikke hvor stor ændringerne bliver i forhold til den nuværende organisering. Men jeg har i fællesskab med ledergruppen afgivet et høringssvar til regionen.

Og vi forventer at blive inddraget igen når detaljerne på det diagnostiske område skal fastlægges.  Den nye organisering ventes at være implementeret 1. januar 2023

**Batchelor 2. prisen.**

Danske bioanalytikere har indstiftet en pris til de bedste batchelor projekter. I år gik 2. prisen til to studerende på NUK. De havde set på patienternes oplevelse, når der spilles musik ved en knogleskintigrafi. Dejligt når et godt underviserteam sammen med studerende tænker ud over de eksisterende rammer og ikke mindst indtænker patienterne som en vigtig del af opgavevaretagelsen. Stort tillykke med prisen endnu en gang.

**Jubilarer:**

Vi griber enhver chance for at fejre begivenheder. Derfor har vi valgt at fejre vores jubilarer ved henholdsvis 25 – 40 og 50 år jubilæum som medlem af dbio. I år har vi haft 13 x 25 års jubilarer. 3x 40 års jubilarer og 3x 50 års jubilar. De plejer at blive hyldet her på generalforsamlingen. Men regionsbestyrelsen har besluttet, at fejringen så vidt muligt skal foregå lokalt på afdelingerne i stedet for. Jeg har derfor haft den fornøjelse at overrække gaverne og have kage med til hele afdelingen. Det gav samtidig anledning til en rundvisning og god snak med flere af jer.

Det er en stor fornøjelse at fejre bioanalytikere, som har været i faget i rigtig mange år. Specielt var det dog, da jeg på KBA i Hobro, skulle overrække 50 års jubilæumsgaven til et medlem. Specielt fordi hun stadig arbejder på halv tid. Imponerende og til stor inspiration til alle os andre. Måske bør vi overveje at introducere flere jubilæer måske 55 eller endda 60 år….

Enkelte jubilarer mangler dog stadig at blive hyldet – enten fordi de ikke har en arbejdsplads eller fordi kalenderen ikke har gjort det muligt, at fejre dem lokalt på deres arbejdsplads. Så den del vil lidt senere i programmet foregå her på generalforsamlingen.

 Nu vil jeg overlade talerstolen til de øvrig delberetninger fra Regionsbestyrelsen.